2010/0326 (COD)

СЪОБЩЕНИЕ НА КОМИСИЯТА ДО ЕВРОПЕЙСКИЯ ПАРЛАМЕНТ съгласно член 294, параграф 6 от Договора за функционирането на Европейския съюз относно

позиция на Съвета във връзка с приемането на съобщение на Комисията до Европейския парламент съгласно член 294, параграф 6 от Договора за функционирането на Европейския съюз относно позицията, приета от Съвета на първо четене във връзка с приемането на директива на Европейския парламент и на Съвета за изменение на Директива 2000/75/ЕО по отношение на ваксинацията против болестта син език

1. Контекст

Дата на предаване на предложението на Европейския парламент и на Съвета (документ COM(2010)666/ЕО окончателен — / COD): 2010/0326 | 15 ноември 2010 г. |

Дата на становището на Европейския икономически и социален комитет: | 15 март 2011 г. |

Дата на позицията на Европейския парламент на първо четене: | 7 април 2011 г. |

Дата на приемане на позицията на Съвета: | 15 декември 2011 г. |

На 15 ноември 2010 г. Комисията представи на законодателния орган предложение за директива на Съвета за изменение на Директива 2000/75/ЕО[1] по отношение на ваксинацията против болестта син език (COM(2010)666), заболяване при преживните животни (говеда, овце, кози), което причини значителни икономически загуби в ЕС през последното десетилетие. Правното основание за предложението на Комисията е Директива 92/119/ЕИО на Съвета от 17 декември 1992 г. за въвеждане на общи мерки на Общността за борба с някои болести по животните и на специфични мерки относно везикулозната болест по свинете[2], и по-специално член 15, второ тире от нея.

По време на дискусиите в Съвета нито една държава-членка не възрази срещу текста на предложението, когато на 13 януари 2011 г то бе представено за технически дискусии на заседанието на ръководителите на ветеринарни служби и аташетата по селскостопанските въпроси. Корепер единодушно потвърди спешния характер на този въпрос и на 26 януари 2011 г прие без обсъждане позицията на държавите-членки. Председателят на Корепер предаде предложението на Комисията на Европейския парламент с писмо от 26 януари 2011 г., придружено от предложение до съзаконодателите правното основание да бъде променено на член 43, параграф 2 от ДФЕС съобразно обикновената законодателна процедура. Корепер в допълнение прикани Европейския парламент да разгледа въпроса незабавно, за да бъдат спазени крайните срокове на предложението на Комисията.

Европейският парламент прие своето становище на първо четене на 7 април 2011 г. Комисията не измени своето предложение в контекста на това първо четене. Съветът вече изрази подкрепата си за мерките, предложени от Комисията, а също така е готов да подкрепи незначителните изменения, приети от Европейския парламент.

Въпросът от хоризонтално естество за таблиците на съответствието вече е предмет на междуинституционално споразумение, одобрено от Съвета по конкурентоспособност на 29 септември 2011 г. и от Конференцията на председателите на Европейския парламент на 20 октомври 2011 г.

Съветът прие позицията си на първо четене на 15 декември с цел евентуално провеждане на предсрочно второ четене.

Становището на Икономическия и социален комитет беше прието на 15 март 2011 г. (NAT/512). Докладчик е г-н Ludvík Jírovec.

2. Цел на предложението на Комисията

Целта на предложението на Комисията е да се въведе по-гъвкав подход към ваксинацията против болестта син език, така че да се даде възможност за ваксиниране на животни и извън зоните, които се предмет на ограничения по отношение на движението на животни.

По този начин предложението на Комисията изменя Директива 2000/75/ЕО на Съвета. Съгласно изменения член 5 компетентните органи могат да позволят използването на ваксини против болестта син език, при условие че решението за това се основава на резултатите от специална оценка на риска. Измененият член 8, параграф 2, буква б) от Директива 2000/75/ЕО ще предвижда, че в рамките на надзорната зона не са правени ваксинации с „модифицирани живи атенюирани ваксини“. Освен това предложението предвижда изменение на член 10, параграф 2 от директивата, с което забраната, наложена понастоящем по отношение на всички видове ваксинация в рамките на надзорната зона, ще бъде ограничена до ваксинацията с „модифицирани живи атенюирани ваксини“; по този начин се позволява извършването на ваксинация с „инактивирани ваксини“, които са по-безопасни.

В допълнение предложението на Комисията предвижда, че когато държавите-членки приемат гореупоменатите разпоредби, те съобщават на Комисията текста на тези разпоредби и прилагат таблица на съответствието между тези разпоредби и директивата.

3 . Коментари относно позицията на Съвета

Позицията на Съвета е, че като правно основание следва да се използва член 43, параграф 2 от ДФЕС, а не предложеното от Комисията, тъй като Договорът от Лисабон въведе обикновената законодателна процедура за предложения, основани на член 43. Комисията не възразява срещу тази промяна на правното основание.

Тъй като Съветът е съгласен с възможността за ваксиниране срещу болестта син език включително извън зоните, които са предмет на ограничения по отношение на движението на животните, в съответствие с предложението на Комисията, Комисията подкрепя позицията на Съвета.

Предвид забавянето в приемането на предложението поради провеждането на междуинституционални дебати по въпроса за таблиците на съответствието, Съветът възнамерява да отложи предложените дати на приемане и публикуване на националните законови, подзаконови и административни разпоредби, необходими за да се съобразят държавите-членки с настоящата директива, както и датата на прилагане на тези разпоредби. Комисията приема това отлагане, което не възпрепятства следващия ваксинационен сезон.

Съветът възразява срещу искането за включване на таблица на съответствието за настоящото предложение. С оглед на ограничения брой предложени изменения на вече съществуваща директива, транспонирана в националното право от десетилетие, и произтичащата лекота на извършване на проверка на тяхното транспониране, Комисията може да приеме да не бъде включвана разпоредба относно прилагането на таблици на съответствието в настоящата директива.

Европейският парламент предложи изменения на предложението, най-вече правното основание да бъде променено на член 43, параграф 2, и да бъдат въведени нови дати на изпълнение, за да се гарантира прилагането навреме за началото на ваксинационния сезон. Никое от тези изменения не беше оспорено. Въпреки това провеждането на междуинституционални обсъждания по въпроса за таблиците на съответствието блокира напредъка по предложението.

4. Заключение

Комисията приветства позицията на Съвета на първо четене, което прокарва пътя за споразумение за предсрочно второ четене.

[1] Директива 2000/75/ЕО на Съвета от 20 ноември 2000 година за определяне на условията за борба и ликвидиране на болестта син език (OВ L 327, 22.12.2000 г., стр. 74).

[2] ОВ L 62, 15.3.1993 г., стр. 69.